Det er formentlig forkert brug af en gravemaskine, der er skyld i den tragiske arbejdsulykke på en gård ved Døstrup i Himmerland, hvor en 25-årig mand torsdag mistede livet. - I forbindelse med arbejde blev en gravemaskine anvendt som kran til at løfte tunge betonelementer, og den er dermed brugt på en måde, som den ikke er egnet til. Under arbejdet sprang en hydraulikslange, så skovlen faldt omkring tre meter ned, siger tilsynschef ved Arbejdstilsynet, Jacob Buch. Arbejdstilsynet er netop færdig med ulykkesundersøgelser på gården, og på den baggrund har Arbejdstilsynet nu udstedt et strakspåbud. Den 25-årige blev erklæret død på stedet og hans pårørende er underrettet. Manden arbejdede hos landmanden på stedet, og nu overgår den tragiske ulykke til juridisk vurdering i Arbejdstilsynet med henblik på eventuel retsligt efterspil formentlig i form af en bøde til landmanden.

Referat:
Landmand får strakspåbud, efter Arbejdstilsynet har konstateret, at gravemaskine blev brugt som kran.